สัมภาษณ์พิเศษ เจ้าของ VITADAY น้ำดื่มผสมวิตามิน ที่แจ้งเกิดจากวิกฤติ
“ถ้าไม่สู้วันนี้ เราอาจตายไปพร้อมกับวิกฤติที่เกิดขึ้น”   เรื่องนี้..ใครจะไปคิดว่าเป็นต้นกำเนิดของน้ำดื่มผสมวิตามินที่ชื่อว่า VITADAY  แล้วเดิมพันครั้งนี้ วิกฤติ หรือ ความพยายาม ใครเป็นผู้ชนะ?  คุณพงศกร พงษ์ศักดิ์ CEO บริษัท General Beverage กล่าวว่า VITADAY ใช้เวลาแค่ 5 เดือนในการทำให้บริษัทมียอดขายอันดับ 1 ในตลาดน้ำดื่มผสมวิตามิน
25 ส.ค. 2563

สัมภาษณ์พิเศษ เจ้าของ VITADAY น้ำดื่มผสมวิตามิน ที่แจ้งเกิดจากวิกฤติ
“ถ้าไม่สู้วันนี้ เราอาจตายไปพร้อมกับวิกฤติที่เกิดขึ้น”
เรื่องนี้..ใครจะไปคิดว่าเป็นต้นกำเนิดของน้ำดื่มผสมวิตามินที่ชื่อว่า VITADAY
แล้วเดิมพันครั้งนี้ วิกฤติ หรือ ความพยายาม ใครเป็นผู้ชนะ?
คุณพงศกร พงษ์ศักดิ์ CEO บริษัท General Beverage กล่าวว่า VITADAY ใช้เวลาแค่ 5 เดือนในการทำให้บริษัทมียอดขายอันดับ 1 ในตลาดน้ำดื่มผสมวิตามิน
พอได้ยินแบบนี้ ก็มี 2 เรื่องที่น่าสนใจ
1. ความคิดในการทำธุรกิจของ CEO บริษัทแห่งนี้เป็นอย่างไร
2. VITADAY มีวิธีทำตลาดแบบไหน ถึงประสบความสำเร็จอย่างรวดเร็ว
ลงทุนแมน จะสรุปให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแฟลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
เดิมที่คุณ พงศกร ดูแลธุรกิจครอบครัวตัวเอง
โดยเวลานั้นเขารู้สึกว่ากำลังอยู่ใน Comfort zone
ที่ไม่ได้พัฒนาและพิสูจน์ความสามารถตัวเอง
ก็เลยทำให้เมื่อ 8 ปีที่แล้วเขาเลือกจะเปิดบริษัท General Beverage
ด้วยเงินลงทุน 1,000 ล้านบาท โดยธุรกิจหลักก็คือรับจ้างผลิตให้แก่เครื่องดื่มแบรนด์ต่างๆ ทั้งในและต่างประเทศ จนถึงการมีแบรนด์เครื่องดื่มของตัวเอง เช่น If, Coco เป็นต้น
ซึ่งที่ผ่านมาธุรกิจของบริษัทก็ราบรื่นไปได้ด้วยดี
แต่แล้ว..ก็เกิดฝันร้ายที่เกินคาดเมื่อต้องเผชิญกับวิกฤติโควิด-19
ที่ได้เปลี่ยนภาพธุรกิจที่ดูสดใสให้มืดมนลงในพริบตา
เมื่อเครื่องดื่มต่างๆ ทั้งในและต่างประเทศที่เคยจ้างทางบริษัทผลิต
ขอลดจำนวนการผลิตลง บางรายขอยกเลิกชั่วคราว
ในขณะที่เครื่องดื่มแบรนด์ตัวเองก็ประสบปัญหาในเรื่องยอดขาย
เขาบอกว่าตอนนั้นเหมือน หลังพิงฝา หากไม่ทำอะไรเลย
ร้ายแรงสุดก็คือบริษัทอาจต้องปิดกิจการ
ดูเหมือนทุกทางรอดจะมืดสนิท แต่ไอเดียคุณ พงศกร กลับยังสว่างอยู่
เมื่อเขาคิดได้ว่ามีสูตรผลิตเครื่องดื่มชนิดหนึ่ง ที่คุณพ่อคุณแม่ชอบและดื่มประจำ
ติดอยู่ที่..ยังอยู่ในช่วงพัฒนา
เขาจึงตัดสินใจพัฒนาต่อทันทีพร้อมกับทุ่มเม็ดเงินเพื่อสร้างแบรนด์
โดยตั้งชื่อเครื่องดื่มนี้ว่า VITADAY ที่สื่อถึง วิตามินที่เติมเข้าร่างกายได้ทุกวัน
โดยเริ่มต้นออกมา 2 รสชาติคือวิตามิน C และ B
และผลออกมา คือประสบความสำเร็จเกินคาด
เพราะในเวลา 5 เดือน VITADAY กลับสร้างยอดขายแซงหน้าคู่แข่งขึ้นมาเป็นอันดับหนึ่งในตลาด
หนึ่งในสาเหตุหลักของเรื่องนี้ก็คือ การระบาดของโควิด-19
ทำให้คนมองหาเครื่องดื่มที่ดีต่อสุขภาพมากขึ้น
นอกจากนั้น คุณพงศกร ยังบอกว่า VITADAY สร้างความ “ต่าง” จากน้ำดื่มผสมวิตามินขวดอื่นๆ
โดย VITADAY ผลิตด้วยการนำน้ำเปล่าผ่านระบบ UHT ในอุณหภูมิ 130 °C
ซึ่งเหมือนน้ำที่ผ่านการต้มให้สะอาดบริสุทธิ์ที่สุด และยังใช้เทคโนโลยีครั้งแรกในไทยกับการใช้ไนโตรเจนดรอปเพื่อคงรสชาติ ความหอม และคุณค่าแร่ธาตุสารอาหารที่สำคัญ
จากนั้นก็เติมวิตามินแต่งกลิ่นรสชาติด้วยกระบวนการนี้จะปราศจากน้ำตาล
ตรงนี้ถือเป็นจุดแข็ง เพราะหลายคนบอกว่ายังไม่มีน้ำดื่มผสมวิตามินขวดไหนที่มีรสชาติเหมือน VITADAY
หากมองผิวเผินหลายคนอาจคิดว่าเครื่องดื่มประเภทนี้ กำไรดี
แค่นำน้ำเปล่ามาผสมวิตามินก็สามารถขายราคาขวดละ 17 บาท
คุณ พงศกร ชี้แจงเรื่องนี้ได้อย่างน่าสนใจว่า
แบรนด์อื่นเป็นอย่างไรไม่รู้ แต่สำหรับ VITADAY
มีต้นทุนสูง ด้วยการใส่วิตามินมากเท่าที่ สำนักงานคณะกรรมการอาหารและยา กำหนด
และเรื่องที่น่าสนใจที่สุด คือเวลานี้ตลาดน้ำดื่มผสมวิตามินกำลังโตก้าวกระโดด
ปี 2562 ที่ผ่านมามีมูลค่าประมาณ 900 ล้านบาท
ปี 2563 คาดการณ์ไว้ประมาณ 1,800 ล้านบาท
เติบโตถึง 100%
หากเป็นจริงตามคาด นั้นหมายถึงตลาดนี้กำลังจะมีผู้เล่นหน้าใหม่เพิ่มขึ้น
โดยเฉพาะข่าวลือที่ว่า บริษัทเครื่องดื่มยักษ์ใหญ่เมืองไทยหลายราย ที่มีอาวุธทางการตลาดครบเครื่องก็กำลังโดดเข้าตลาดนี้เช่นกัน..
“เราไม่ได้ยึดติดตำแหน่งที่ 1 หากวันหนึ่งมียักษ์ใหญ่เข้ามาแล้วทำให้ตลาดโต
จน VITADAY ตกไปอยู่ที่ 2 ที่ 3 แต่มีรายได้โตมากขึ้นกว่าเดิมผมยินดีนะ”
อย่างไรก็ตามการแข่งขันที่ทวีคูณความรุนแรงมากขึ้น
VITADAY ก็ไม่ได้นิ่งเฉย เมื่อเตรียมขยายช่องทางการขายจากเดิมพึ่งพา 7-Eleven อย่างเดียว
ก็จะเพิ่มไปยังร้านค้า Modern Trade รายอื่นๆ
ทีนี้..ก็มาถึงคำถามที่ ลงทุนแมน อยากรู้เป็นที่สุด
ว่าความสุขของคนที่สร้างแบรนด์คืออะไร?
“เวลาเห็นคนถือ VITADAY ตามท้องถนน มันรู้สึกภูมิใจ
ว่าสินค้าที่เปรียบเสมือนลูกเราคนหนึ่ง กำลังทำให้คนรักและยอมรับในแบรนด์นี้”
แล้วเรื่องราวของบริษัทแห่งนี้ กำลังสอนอะไรเรา?
เมื่อเกิดวิกฤติให้มองหาโอกาสถึงแม้จะพบเจอแค่ “แสงสว่างอันริบหรี่” ก็ตามที
แต่ถ้าเรารู้จักหาช่องทางเพื่อคว้าโอกาส
หากมันสำเร็จ ก็จะรู้ว่ารสชาติ “ความสำเร็จในวิกฤติ”
มันสามารถเป็นวิตามินแห่งความสุขให้เราได้เป็นอย่างดี..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแฟลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -